b'\n_START_ARTICLE_\nMetuljnice\n_START_SECTION_\nRaz\xc5\xa1irjenost\n_START_PARAGRAPH_\nRastejo v zelo razli\xc4\x8dnih habitatih, od vodnih do kserofitnih, kar pomeni, da lahko rastejo tudi v su\xc5\xa1nej\xc5\xa1ih predelih, od step do tropskih gozdov.\n_START_SECTION_\nListi in steblo\n_START_PARAGRAPH_\nListi so v ve\xc4\x8dini primerov name\xc5\xa1\xc4\x8deni spiralasto. So enostavni ali zelo pogosto deljeni, prenati ali trojnati. Na bazi listov sta pogosto dva prilista. Pogosta je heterfilija, pri kserofitskih vrstah je pogosta tvorba trnov in filodijev, pri ovijalkah pa tvorba vitic.\n_START_SECTION_\nCvet\n_START_PARAGRAPH_\nCvetovi so dvospolni, ve\xc4\x8dinoma somerni in metuljasti z dvojnim cvetnim odevalom. Cvetno odevalo je pet\xc5\xa1tevno. \xc4\x8ca\xc5\xa1a je bolj ali manj zrasla, ve\xc4\x8dinoma cevasta, dvoustna ali redkeje s petimi zobci. Ven\xc4\x8dnih listov je pet, zna\xc4\x8dilno metuljaste oblike. Zgrajen je iz velikega jedra, dveh obstranskih kril in ladjice, zrasle iz dveh listov._NEWLINE_Pra\xc5\xa1nikov je deset, zraslih v cev oziroma je devet zraslih v cev in en (zgornji) prost. Pesti\xc4\x8d je zgrajen iz enega samega plodnega lista (karpel), nadrasel.\n_START_SECTION_\nPlod in seme\n_START_PARAGRAPH_\nPlod je strok, ki se razvije iz pesti\xc4\x8da. Pri nekaterih vrstah se ne odpira, pa\xc4\x8d pa razpade na plodi\xc4\x8de. Semena so brez endosperma.\n_START_SECTION_\nSo\xc5\xbeitje z bakterijami\n_START_PARAGRAPH_\nSprva bakterije Rhizobium \xc5\xbeivijo saprofitsko v zemlji (na odmrlih rastlinah). V stiku s koreninskimi laski metuljnic preidejo bakterije vanje (v tem \xc4\x8dasu imajo migetalke) in sicer v primarno skorjo korenine, kjer \xc5\xbeivijo najprej parazitsko, ko rastlina tvori gomolj\xc4\x8dke pa simbiontsko. V simbiozi daje metuljnica bakterijam ogljikove hidrate v obliki sladkorjev, bakterije pa vi\xc5\xa1ji rastlini du\xc5\xa1ik v obliki beljakovin. V kon\xc4\x8dni fazi gomolj\xc4\x8dki razpadejo in pre\xc5\xbeive le bakterije, ki se preselijo v zemljo, kjer spet \xc5\xbeive saprofitsko.'